Tiener vas ná mislukte transitorooftogArgieffoto ŉ 17-jarige is in hegtenis geneem nadat ŉ skietery Saterdagoggend in Kaapstad tussen veiligheidswagte en vermeende transitorowers ontstaan het. Kapt. Lloyd Ramovha, woordvoerder van die Valke, het gesê ŉ transitovoertuig het om 10:45 by die Nolungile-treinstasie in Khayelitsha stilgehou om kontant op te laai. Terwyl die veiligheidswagte op pad was terug na die voertuig, het ŉ groep van vyf gewapende verdagtes onverwags op hulle losgebrand. “Die veiligheidswagte het teruggeskiet en die verdagtes het te voet in die rigting van die nabygeleë taxi-staanplek gevlug,” het Ramovha gesê. Plaaslike polisiebeamptes en lede van die Valke se nasionale buro vir die beheer van onwettige vuurwapens, prioriteitsmisdaad en teengeweldsmisdaad is na die toneel ontbied. ŉ Soektog na die verdagtes is van stapel gestuur en die tienerseun is by die taxi-staanplek aangetref waar hy op die grond lê met skietwonde aan sy lyf en ŉ gelaaide handwapen naby hom. Hy is in ŉ kritieke toestand onder polisiebewaking na ŉ hospitaal geneem. Die oorblywende verdagtes is steeds op vrye voet. Die tiener sal in die Khayelitsha-landdroshof verskyn op aanklagte van poging tot roof, poging tot moord en die besit van ŉ ongelisensieerde vuurwapen sodra hy uit die hospitaal ontslaan word.